FI Euroopan unionin virallinen lehti C 131/3

Ilmoitus Intiasta peräisin olevan polyeteenitereftalaattikalvon tuonnissa sovellettavista polkumyyntitoimenpiteistä ja Intiasta peräisin olevan polyeteenitereftalaattikalvon tuonnissa sovellettavia polkumyyntitoimenpiteitä koskevan välivaiheen tarkastelun osittaisesta uudelleenaloittamisesta

2010/C 131/03

Asiassa T-143/06 17 päivänä marraskuuta 2009 antamassaan tuomiossa Euroopan unionin yleinen tuomioistuin kumosi lopullisen polkumyyntitullin käyttöönotosta muun muassa Intiasta peräisin olevan polyeteenitereftalaattikalvon tuonnissa annetun asetuksen (EY) N:o 1676/2001 muuttamisesta 27 päivänä helmikuuta 2006 annetun neuvoston asetuksen (EY) N:o 366/2006 (1) siltä osin kuin sillä otetaan käyttöön polkumyyntitulli MTZ Polyfilms Ltd:n osalta. Toimenpiteiden voimassaolon päättymistä koskevan tarkastelun jälkeen asetuksessa (EY) N:o 1676/2001 käyttöön otetut toimenpiteet vahvistettiin asetuksessa (EY) N:o 1292/2007 (2).

MTZ Polyfilms Ltd:n tuottaman polyeteenitereftalaattikalvon Euroopan unioniin suuntautuvaan tuontiin ei 17 päivänä marraskuuta 2009 annetun tuomion seurauksena enää sovelleta asetuksessa (EY) N:o 366/2006 käyttöön otettuja ja asetuksessa (EY) N:o 1292/2007 vahvistettuja polkumyyntitoimenpiteitä.

1. Tiedottaminen tulliviranomaisille

Intiasta peräisin olevan, MTZ Polyfilms Ltd:n tuottaman polyeteenitereftalaattikalvon, joka tällä hetkellä kuuluu CN-koodeihin ex 3920 62 19 ja ex 3920 62 90 (TARIC-lisäkoodi A031), Euroopan unioniin suuntautuvasta tuonnista asetuksen (EY) N:o 366/2006 ja asetuksen (EY) N:o 1292/2007 nojalla maksetut lopulliset polkumyyntitullit pitäisi palauttaa tai peruuttaa. Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti. Jos tällaista pyyntöä ei kuitenkaan kohtuudella voida esittää mainitun lainsäädännön mukaisesti siksi, että pyynnön esittämisen määräaika on umpeutunut ennen tämän ilmoituksen julkaisemista, tai jos määräaika umpeutuu pian tämän ilmoituksen julkaisemisen jälkeen, mainittua määräaikaa ei sovelleta. Tässä ilmoituksessa tarkoitettuja tuojia kehotetaan kuitenkin jättämään korvaushakemuksensa niin pian kuin mahdollista.

MTZ Polyfilms Ltd:n tuottaman polyeteenitereftalaattikalvon Euroopan unioniin suuntautuvaan tuontiin ei enää sovelleta asetuksessa (EY) N:o 366/2006 käyttöön otettuja ja asetuksessa (EY) N:o 1292/2007 vahvistettuja polkumyyntitoimenpiteitä.

2. Polkumyyntitoimenpiteitä koskevan välivaiheen tarkastelun osittainen uudelleenaloittaminen

Yleinen tuomioistuin kumosi 17 päivänä marraskuuta 2009 antamallaan tuomiolla neuvoston asetuksen (EY) N:o 366/2006, koska se katsoi, että kyseinen asetus oli hyväksytty virheellisen oikeusperustan nojalla. Yleinen tuomioistuin katsoi erityisesti, että neuvoston asetuksen (EY) N:o 1225/2009 (3), jäljempänä ‘perusasetus’, 11 artiklan 3 kohta ei voi muodostaa sellaista oikeusperustaa, jonka nojalla toimielimet voivat vientihintaa määrittäessään olla soveltamatta perusasetuksen 2 artiklan 8 ja 9 kohdassa säädettyä menetelmää.

Tuomioistuimissa on vahvistettu, että tapauksissa (4), joissa menettely koostuu useista hallinnollisista vaiheista, yhden vaiheen kumoaminen ei johda koko menettelyn mitätöimiseen. Polkumyynnin vastainen menettely on tällainen monivaiheinen menettely. Näin ollen lopullisten toimenpiteiden käyttöönottoa koskevan polkumyyntiasetuksen joidenkin osien kumoaminen ei tarkoita sitä, että koko kyseisen asetuksen antamista edeltävä menettely olisi pätemätön. Euroopan unionin toiminnasta tehdyn sopimuksen 266 artiklan mukaan Euroopan unionin toimielinten on kuitenkin pantava yleisen tuomioistuimen 17 päivänä marraskuuta 2009 antama tuomio täytäntöön. Näin ollen toimielimet voivat tuomiota täytäntöön pannessaan korjata ne kiistanalaisen asetuksen näkökohdat, jotka johtivat sen kumoamiseen (5). On huomattava, että kaikki muut kiistanalaisen asetuksen päätelmät, joihin tuomio ei vaikuta, pysyvät voimassa.

Tämän vuoksi komissio on päättänyt aloittaa uudelleen polkumyyntitoimenpiteitä koskevan välivaiheen tarkastelun muun muassa Intiasta peräisin olevan polyeteenitereftalaattikalvon tuonnissa pannakseen täytäntöön yllä mainitun tuomioistuimen tuomion MTZ Polyfilms Ltd:n osalta. Mikäli MTZ Polyfilms Ltd katsoo, että muut päätelmien näkökohdat, jotka johtivat asetuksen (EY) N:o 366/2006 hyväksymiseen, eivät enää päde, sitä kehotetaan esittämään asianmukaisesti perusteltu tarkastelua koskeva pyyntö perusasetuksen 11 artiklan 3 kohdan säännösten mukaisesti.

3. Menettely

Neuvoa-antavaa komiteaa kuultuaan komissio on todennut, että polkumyyntitoimenpiteitä koskevan välivaiheen tarkastelun aloittaminen osittain uudelleen on perusteltua, mistä syystä se aloittaa osittain uudelleen polkumyyntitoimenpiteitä koskevan välivaiheen tarkastelun muun muassa Intiasta peräisin olevan polyeteenitereftalaattikalvon tuonnissa. Tutkimus pantiin vireille Euroopan unionin virallisessa lehdessä julkaistulla ilmoituksella (6) perusasetuksen 11 artiklan 3 kohdan mukaisesti.

Uudelleenaloittaminen koskee vain edellä mainitun tuomion täytäntöönpanoa MTZ Polyfilms Ltd:n osalta.

Kaikkia asianomaisia osapuolia pyydetään esittämään näkökantansa sekä toimittamaan tiedot ja asiaa tukeva näyttö. Nämä tiedot ja asiaa tukeva näyttö on toimitettava komissiolle 4 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on erityisiä syitä. Tämä pyyntö on esitettävä 4 kohdan b alakohdassa asetetussa määräajassa.

4. Määräajat

a) Osapuolten ilmoittautuminen ja tietojen esittäminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava mahdolliset muut tiedot 20 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyä koskevien oikeuksien käyttö edellyttää asianomaisen osapuolen ilmoittautumista edellä mainitussa määräajassa.

b) Kuulemiset

Asianomaiset osapuolet voivat samassa 20 päivän määräajassa myös pyytää saada tulla komission kuulemiksi.

5. Kirjalliset näkökannat ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot ja kirjeenvaihto, on varustettava merkinnällä ”Limited” (7), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Fax +32 22956505

6. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se vaikeuttaa tutkimusta huomattavasti, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan käyttää käytettävissä olevia tietoja perusasetuksen 18 artiklan mukaisesti. Jos asianomainen osapuoli ei toimi yhteistyössä tai toimii yhteistyössä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

7. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (8) mukaisesti.

8. Kuulemismenettelystä vastaava neuvonantaja

Jos puolustautumisoikeuksien käytössä ilmenee vaikeuksia, asianomainen osapuoli voi ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja komission yksiköiden välinen yhteyshenkilö ja toimii tarvittaessa sovittelijana menettelytapakysymyksissä, jotka vaikuttavat osapuolten etujen suojaamiseen kyseisessä menettelyssä. Tällaisia kysymyksiä ovat lähinnä oikeus tutustua asiakirjoihin, salassapito, määräaikojen pidentäminen ja kirjallisesti ja/tai suullisesti esitettyjen näkökantojen käsittely. Asianomaiset osapuolet saavat lisätietoja sekä tarkempia yhteystietoja kuulemismenettelystä vastaavan neuvonantajan verkkosivuilta kauppapolitiikan pääosaston verkko-osoitteessa (http://ec.europa.eu/trade).

(1) EUVL L 68, 8.3.2006, s. 6.

(2) EUVL L 288, 6.11.2007, s. 1.

(3) EUVL L 343, 22.12.2009, s. 51.

(4) Asia T-2/95 Industrie des poudres sphériques (IPS) vastaan neuvosto, Kok. 1998 s. II-3939.

(5) Asia C-458/98 P Industrie des poudres sphériques (IPS) vastaan neuvosto, Kok. 2000, s. I-8147.

(6) EUVL C 1, 4.1.2005, s. 5.

(7) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.

(8) EYVL L 8, 12.1.2001, s. 1.